Diari Oficial de la Generalitat Valenciana


Sumari del DOGV 9609, del 02-06-2023 (2023/6052)

RESOLUCIÓ de 29 de maig de 2023, de la consellera d'Educació, Cultura i Esport, per la qual es convoca la sol·licitud d'assignacions econòmiques extraordinàries per al desenvolupament d'accions de qualitat en Formació Professional del sistema educatiu en els centres docents de titularitat pública de la Conselleria d'Educació, Cultura i Esport.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9609

Data del DOGV
:   02-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6052


Data del document
:   29-05-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport

RESOLUCIÓ de 29 de maig de 2023, de la consellera d'Educació, Cultura i Esport, per la qual es convoca la sol·licitud d'assignacions econòmiques extraordinàries per al desenvolupament d'accions de qualitat en Formació Professional del sistema educatiu en els centres docents de titularitat pública de la Conselleria d'Educació, Cultura i Esport. [2023/6052]  
El Pla per a la Formació Professional, el creixement econòmic i social i l'ocupabilitat, derivat de l'Agenda 2030 i els seus objectius de desenvolupament sostenible, que el Govern d'Espanya ha assumit i impulsat des del Ministeri d'Educació i Formació Professional, incorpora els plantejaments de comunicacions de la Comissió Europea al Parlament Europeu, al Consell, al Comité Econòmic i Social Europeu i al Comité de les Regions, com ara una nova agenda de capacitats per a Europa: treballar junts per a reforçar el capital humà, l'ocupabilitat i la competitivitat, i de les recomanacions del Parlament Europeu i del Consell de la Unió Europea en matèria de Formació Professional i de competències clau per a l'aprenentatge permanent.  
  
Amb la finalitat de complir amb l'objectiu del Pla de Formació Professional, el Ministeri d'Educació i Formació Professional ha definit actuacions, de caràcter estratègic, a les quals s'assignen recursos, entre les quals el desenvolupament d'accions de qualitat en Formació Professional del sistema educatiu.  
La Comissió General d'Educació, reunida el 21 de juliol de 2022, aprova els criteris de distribució resultant del crèdit destinat en l'any 2022 al Programa de Cooperació Territorial de Qualitat en Formació Professional del Sistema Eductiu Espanyol, susceptible de cofinançament pel Fons Social Europeu Plus en el marc financer plurianual 2021-2027, per un import de 8.863.262,55 euros.  
Fruit d'aquest pla i de la Comissió General d'Educació, la Conselleria d'Educació, Cultura i Esport ha rebut crèdit per import d'1.026.364,30 euros per al desenvolupament d'accions de qualitat en Formació Professional del sistema educatiu.  
La Formació Professional, que en l'últim període s'ha presentat com un dels àmbits estratègics de les polítiques d'aquesta conselleria, ha donat mostra de la seua capacitat d'incorporar innovació amb l'agilitat que els sectors productius necessiten i comptant amb el seu suport. D'aquí ve que la Formació Professional es mostre ara, també, d'una rellevància essencial com un dels motors en el creixement econòmic i social després d'aquesta crisi.  
Així mateix, el Pla valencià d'impuls i millora de la Formació Professional té com a objectiu central l'impuls i la millora del nivell de competències del conjunt de la ciutadania, un model flexible que afavorisca la cohesió social i que impulse noves capacitats professionals relacionades amb les necessitats dels sectors productius, a més d'incentivar un sistema d'avaluació de la formació i millora de la qualitat de la Formació Professional.  
Aquests objectius, marcats per les organitzacions i institucions, obliguen a implantar un model de gestió de l'educació de Formació Professional des d'una òptica diferent de l'actual, un model que facilite la integració de tota la Formació Professional i que facilite que qualsevol ciutadà es forme al llarg de la vida, que tinga com a objectiu fonamental l'adquisició de competències d'una forma àgil i relacionada amb les necessitats dels sectors productius, així com un seguiment de la qualitat dels resultats, certificat i auditat.  
En conseqüència, per la present resolució es convoca la sol·licitud d'assignacions econòmiques extraordinàries amb la finalitat de millorar els recursos dels centres docents perquè aquests desenvolupen accions de qualitat en Formació Professional del sistema educatiu.  
Vista la proposta del director general de Formació Professional i Ensenyaments de Règim Especial, i en exercici de les atribucions conferides en el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte i àmbit d'aplicació  
Convocar procediment de sol·licitud d'assignacions econòmiques als centres docents de titularitat pública de la Conselleria d'Educació, Cultura i Esport que ho sol·liciten dins del termini i en la forma escaient, que imparteixen Formació Professional en la Comunitat Valenciana, i destinades a donar suport al desenvolupament d'accions de qualitat en Formació Professional del sistema educatiu.  
  
Segon. Finançament  
El finançament de les quantitats assignades als centres públics, amb caràcter de despesa extraordinària de funcionament, s'abonarà a càrrec del capítol 2 del programa pressupostari 422.40, del pressupost de la Generalitat de l'any 2023, per un import global màxim de 120.000,00 euros.  
  
Tercer. Objectius  
1. Impulsar la millora contínua dels processos d'ensenyament.  
2. Impulsar la millora contínua dels processos d'organització i gestió dels centres de Formació Professional.  
3. Implantar sistemes auditables de qualitat de l'ensenyament.  
4. Certificar i renovar les certificacions de qualitat.  
5. Fomentar la innovació i la digitalització en la gestió dels centres com a millora contínua.  
  
Quart. Termini i lloc de presentació de sol·licituds  
1. El centre públic que desitge acollir-se a aquesta resolució formalitzarà la sol·licitud mitjançant el formulari, disponible, en la pàgina web, següent:  
https://ceice.gva.es/va/web/formacion-profesional/qualitas  
2. La sol·licitud serà formalitzada per la persona que tinga la representació legal del centre.  
3. El termini de presentació de sol·licituds serà de 15 dies hàbils a partir de l'endemà de la publicació d'aquesta resolució en el Diari Oficial de la Generalitat Valenciana.  
  
Cinqué. Òrgan instructor  
S'estableix la Subdirecció General d'Ordenació i Planificació de Formació Professional i Ensenyaments Professionals com a òrgan instructor del procediment regulat en aquesta resolució.  
  
Sisé. Procediment de dotació  
1. Per a efectuar el procediment de dotació, s'atendrà la sol·licitud que el centre realitze en la plataforma telemàtica abans indicada.  
2. Només seran considerats centres sol·licitants els que prèviament hagen demanat formar part del programa Qualitas 2023 de la Xarxa Novigi, i seran seleccionats aquells que hagen presentat la sol·licitud completa i correctament emplenada en els terminis i en la forma establits, ordenats segons els següents criteris de baremació:  
a) Projecte de qualitat del centre on es descriga de forma general el propòsit i aspectes de millora que es pretenen assolir, instaurant la filosofia de la millora contínua. Fins a 5 punts.  
b) Comptar amb professorat format o en procés de formació en qualitat per mitjà de qualsevol organisme de formació. Fins a 5 punts (cal adjuntar certificat de formació).  
c) Formar part de la Xarxa Novigi en algun dels altres 3 programes que la conformen; Innovatec, Emprén i Acredita. 1 punt per cadascun dels programes en què es participe.  
d) Haver desenvolupat grups de treball certificats per un CEFIRE sobre la implantació de sistemes de gestió de la qualitat, en els últims 4 anys. 1 punt per grup de treball.  
e) Formar part de la Xarxa de Centres de Qualitat de la Conselleria d'Educació. Centres amb el nivell I: 3 punts, centres amb el nivell II: 2 punts, centres amb el nivell III: 1 punt.  
3. L'òrgan instructor verificarà que s'han atés els requisits establits en la resolució. En cas contrari, la sol·licitud quedarà exclosa de manera definitiva.  
4. S'ordenaran les sol·licituds per puntuació. Els empats es dirimiran atenent el major nombre d'alumnat cursant ensenyaments de Formació Professional en el centre.  
5. L'assignació màxima que pot rebre un centre és de 10.000 euros.  
6. No podran sol·licitar l'ajuda centres de Formació Professional que l'hagen rebuda en convocatòries anteriors.  
  
Seté. Inversió de la dotació  
Les dotacions econòmiques que es concedisquen es destinaran a cobrir accions de millora de la qualitat de la Formació Professional en centres, amb el professorat, amb l'alumnat i/o reforçant la col·laboració amb el sector productiu, és a dir:  
- Certificacions i renovació de certificacions de qualitat per als centres (auditories i certificacions de qualitat per empreses reguladores).  
  
- Projectes integrals de millora en centres.  
- Lloguer d'aplicacions informàtiques i bases de dades aplicables a accions de qualitat en Formació Professional, exclosa l'adquisició d'equips.  
  
Huité. Resolució definitiva de la convocatòria  
1. El termini màxim per a resoldre la present convocatòria és de quatre mesos des de la data d'efectes. Vençut el termini sense que s'haja notificat resolució expressa, els centres interessats hauran de considerar desestimada la seua sol·licitud.  
2. A l'efecte de notificacions, la resolució definitiva de la selecció es publicarà en el Diari Oficial de la Generalitat Valenciana.  
3. La resolució definitiva contindrà la relació de centres docents seleccionats i quanties assignades.  
  
Nové. Percepció de les dotacions econòmiques  
El lliurament de l'assignació econòmica es realitzarà, una vegada concedida, per transferència bancària al centre docent per mitjà d'ordre de pagament en ferm, a proposta de la Conselleria d'Educació, Cultura i Esport, a càrrec del pressupost anual de l'exercici 2023.  
  
Desé. Justificació  
1. Donat el caràcter de sobredotació per despesa extraordinària de funcionament, el centre docent especificarà els ingressos i despeses que es produïsquen per raó d'aquesta convocatòria en els documents de control de l'activitat econòmica.  
Els centres adjuntaran la justificació de l'import de l'assignació econòmica concedida al balanç anual que han d'efectuar, d'acord amb el que disposa l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995).  
2. El centre guardarà les factures o documents de valor probatori equivalent amb validesa en el tràfic jurídic mercantil o amb eficàcia administrativa de les despeses efectuades per a posteriors comprovacions de la inversió amb data compresa entre l'1 de setembre de 2022 i el 31 de desembre de 2023. En el cas d'existir un romanent, i donada la particularitat del temps prolongat necessari per a assolir l'objectiu del programa, el centre podrà continuar invertint aquest romanent en successius exercicis fins a aconseguir la certificació.  
3. Tant la dotació percebuda pel centre com les despeses a càrrec seu s'inscriuran tan prompte com siga possible, des de la data d'efectes, en els apartats corresponents de la gestió econòmica en ITACA i fins al 31 de desembre de 2023, o en els exercicis posteriors si fora el cas d'haver-hi romanent.  
4. Les despeses s'inscriuran, des de la data d'efectes, en un subcompte justificatiu específic, amb codi 22603XNQUA, dins de la gestió econòmica d'ITACA per a comptabilitzar les despeses del programa per al qual es concedeix l'assignació econòmica.  
5. Remissió de la documentació justificativa fins al 15 de febrer de 2024, i exercicis posteriors si fora el cas d'haver-hi romanent, mitjançant el procediment que establisca per instrucció la Direcció General de Formació Professional i Ensenyaments de Règim Especial.  
6. Els centres hauran de posar en un lloc visible la placa publicitària que reben de la DGFP i ERE que indicarà que es tracta de l'actuació «Millora de la qualitat de la Formació Professional en centres» del programa Qualitas, finançada pel Ministeri d'Educació i Formació Professional i cofinançada pel Fons Social Europeu Plus.  
7. La documentació i la correcta inversió de la dotació podran ser tingudes en compte en la baremació que s'efectue als centres en futures actuacions que programe la conselleria competent en matèria d'educació.  
Onzé. Delegació  
Es delega en la persona titular de la direcció general competent en matèria de Formació Professional reglada la facultat de resoldre la convocatòria i concedir les assignacions econòmiques als centres docents seleccionats, i se l'autoritza a adoptar les mesures oportunes per al compliment i l'aplicació d'aquesta resolució i també per a resoldre i notificar totes les incidències que es plantegen en la seua interpretació i execució.  
  
Dotzé. Eficàcia  
Aquesta resolució produirà efectes a partir de l'endemà de ser publicada en el Diari Oficial de la Generalitat Valenciana.  
  
Tretzé. Informació i difusió  
1. La Direcció General Formació Professional i Ensenyaments de Règim Especial realitzarà, en el marc de la seua competència, les accions convenients per a la informació, difusió i visibilitat del programa.  
2. Els equips directius dels centres docents de titularitat pública establiran les mesures necessàries perquè aquesta resolució siga coneguda pels membres de la comunitat educativa.  
3. Així mateix els centres docents designats en la concessió garantiran la visibilitat del finançament del Ministeri d'Educació i Formació Professional i cofinançat pel Fons Social Europeu Plus.  
  
  
València, 29 de maig de 2023.- La consellera d'Educació, Cultura i Esport: Raquel Tamarit Iranzo.